**แนวปฏิบัติที่ดี โครงการสืบสานศิลปวัฒนธรรม สู่ไทยแลนด์ 4.0**

**ผู้รับผิดชอบ** สโมสรนักศึกษา และฝ่ายพัฒนานักศึกษา คณะบริหารธุรกิจ มหาวิทยาลัยเทคโนโลยีราชมงคลศรีวิชัย

**บทสรุปผู้บริหาร**

โครงการสืบสานศิลปวัฒนธรรม เป็นโครงการที่ประกอบไปด้วยกิจกรรมต่างๆ ได้แก่ 1. กิจกรรมโต้วาทีภาษาใต้ 2. กิจกรรมอนุรักษ์ภูมิปัญญาท้องถิ่น 3. กิจกรรมสาวงามคณะบริหารธุรกิจ ใส่ใจศิลปวัฒนธรรม (Miss Srivijaya) 4. การประกวดการแสดงศิลปวัฒนธรรม โดยมีวัตถุประสงค์เพื่อสร้างความสัมพันธ์อันดีระหว่างนักศึกษา อาจารย์ บุคลากรคณะบริหารธุรกิจ ได้ทำกิจกรรมร่วมกัน และเพื่อเป็นการเปิดโอกาสให้นักศึกษา อาจารย์ บุคลากรคณะบริหารธุรกิจ โรงเรียน มหาวิทยาลัยและชุมชนในจังหวัดสงขลา ได้รับการปลูกฝังจิตสำนึกรัก หวงแหน และร่วมกันสืบทอดศิลปวัฒนธรรมไทย โดยเฉพาะศิลปวัฒนธรรมทางภาคใต้ ที่เป็นเอกลักษณ์อันโดดเด่น ช่วยให้นักศึกษาฝึกการทำงานเป็นหมู่คณะ ฝึกความสามัคคี เพิ่มสายสัมพันธ์ระหว่างชาวบริหารธุรกิจด้วยกัน และสถาบันการศึกษาอื่นๆ ให้เกิดการร่วมมือทางด้านวัฒนธรรม ทำให้นักศึกษามีความภาคภูมิใจในการดำเนินโครงการจากการเรียนรู้จากการทำงานจริง

 โครงการสืบสานศิลปวัฒนธรรม ได้จัดขึ้น ณ คณะบริหารธุรกิจ มหาวิทยาลัยเทคโนโลยี ราชมงคลศรีวิชัย ในช่วงเดือนกุมภาพันธ์ ของทุกปี โดยมีขั้นตอนการขอตั้งงบประมาณ เสนอโครงการ ดำเนินโครงการ และรายงานสรุปผลการดำเนินงานโครงการ ซึ่งผลประเมินโครงการมีผู้เข้าร่วมโครงการเป็นนักศึกษา อาจารย์ บุคลากร ประชาชน โรงเรียน และมหาวิทยาลัยในจังหวัดสงขลา จำนวน ประมาณ 1,000 คน

 สโมสรนักศึกษา คณะบริหารธุรกิจ ได้ดำเนินการตามแผนงานของคณะบริหารธุรกิจ โดยสรุปผลการประเมินโครงการและความเชื่อมโยงตามแผนกลยุทธ์ การพัฒนามหาวิทยาลัยเทคโนโลยีราชมงคลศรีวิชัย พ.ศ. 2557-2561 ในมาตรการ สร้างกิจกรรมร่วมกับเครือข่ายด้านศิลปวัฒนธรม แผนงาน แสวงหาความร่วมมือกับหน่วยงานเครือข่ายศิลปวัฒนธรรม บรรลุตามเป้าหมายตัวชี้วัด ระดับผลผลิต คือ ผู้เข้าร่วมโครงการมีความพึงพอใจร้อยละ 96, ระดับผลลัพธ์ คือ ผู้เข้าร่วมโครงการมีความตระหนักในการทำนุบำรุงศิลปวัฒนธรรมไทยและอนุรักษ์สิ่งแวดล้อม ซึ่งโครงการดังกล่าวเป็นโครงการที่ตอบสนองทั้งนโยบายด้านส่งเสริมศิลปวัฒนธรรมไทย ของผู้บริหารและเป็นการดำเนินงานตามยุทธศาสตร์อนุรักษ์ ส่งเสริมศิลปวัฒนธรรมไทย และสิ่งแวดล้อม เผยแพร่สู่สากล ของมหาวิทยาลัย โดยโครงการสืบสานศิลปวัฒนธรรมนี้มีประโยชน์อย่างยิ่งทั้งสำหรับนักศึกษา อาจารย์ บุคลากร และโรงเรียน มหาวิทยาลัย และชุมชนในจังหวัดสงขลา จึงสมควรแก่การส่งเสริมให้จัดดำเนินโครงการและพัฒนาให้ดียิ่งๆ ขึ้นไปในทุกๆ ปี

 (ผู้ช่วยศาสตราจารย์ยุพาภรณ์ อุไรรัตน์)

 คณบดีคณะบริหารธุรกิจ

**ที่มาและความสำคัญ**

ศิลปวัฒนธรรม คือวิถีชีวิตของคนในสังคม เป็นแบบแผนการปฏิบัติและการแสดงออกซึ่งความคิด ความรู้สึกในสถานการณ์ต่างๆ ศิลปวัฒนธรรมและภูมิปัญญาไทยได้ก่อคุณูปการต่อชาติบ้านเมืองมาโดยตลอด แต่ปัจจุบันผู้คนในสังคมกลับให้ความสำคัญต่อสิ่งเหล่านี้ลดน้อยลง อันเนื่องมาจากถูกเบี่ยงเบนทั้งวิธีคิดและวิธีการปฏิบัติจากปรัชญาต่างชาติ โดยเฉพาะปรัชญาทุนนิยมสมัยใหม่ ส่งผลให้ศิลปวัฒนธรรมและภูมิปัญญาไทยถูกทำลายและสูญหายไปตามกาลเวลา จนส่งผลวิกฤติต่อสังคมไทยในปัจจุบันเป็นอย่างมาก

 จากสิ่งที่กล่าวข้างต้น สโมสรนักศึกษา คณะบริหารธุรกิจ ได้เล็งเห็นความสำคัญและมีความรักและความหวงแหนในศิลปวัฒนธรรม ภูมิปัญญาท้องถิ่น รวมถึงระลึกถึงอัตลักษณ์ของท้องถิ่นภาคใต้ของตนเอง จึงได้จัดโครงการสืบสานศิลปวัฒนธรรมขึ้น เพื่อร่วมกันธำรงรักษา ส่งเสริมและเผยแพร่ศิลปวัฒนธรรม ตลอดจนเพื่อกระตุ้นให้นักศึกษาและประชาชนทั่วไปได้ตระหนักถึงคุณค่าของศิลปวัฒนธรรมของตนเองที่มีผลต่อชีวิต ความเป็นอยู่ของตนเองและสังคมโดยรวม

**วัตถุประสงค์**

1. เพื่ออนุรักษ์และเผยแพร่ศิลปวัฒนธรรมไทย โดยเฉพาะศิลปวัฒนธรรมท้องถิ่นภาคใต้ ให้คงอยู่เป็นมรดกสืบต่อแก่ลูกหลานต่อไป

2. เพื่อส่งเสริมให้นักศึกษาได้ทำกิจกรรมร่วมกันด้วยความรักความสามัคคี และมีระเบียบวินัย

3. เพื่อปลูกฝังจิตสำนักให้นักศึกษา เยาวชน และประชาชนทั่วไป ตระหนักถึงความสำคัญของวัฒนธรรมไทย

4. เพื่อสร้างเครือข่ายและแลกเปลี่ยนความรู้ทางด้านการสืบสานศิลปวัฒนธรรมกับสถาบันการศึกษาอื่นๆ ในทุกระดับ

5. เพื่อให้นักศึกษาสาขาระบบสารสนเทศทางธุรกิจ ชั้นปีที่ 3 ได้นำความรู้จากกิจกรรมโครงการสืบสานศิลปวัฒนธรรม มาบูรณาการกับการสอนรายวิชาการสื่อสารทางวิชาชีพเทคโนโลยี

**เป้าหมาย**

เชิงปริมาณ

**-** จำนวนนักศึกษา และประชาชนที่เข้าร่วมโครงการจำนวนไม่น้อยกว่า 500 คน

- มีสถาบันการศึกษาในจังหวัดสงขลาตอบรับเข้าร่วมกิจกรรมอย่างน้อย 3 หน่วยงาน

เชิงคุณภาพ

- เพื่ออนุรักษ์และเผยแพร่ศิลปวัฒนธรรมไทย โดยเฉพาะวัฒนธรรมท้องถิ่นภาคใต้ ให้กับนักเรียน นักศึกษา บุคลากรและประชาชนทั่วไป ให้เกิดจิตสำนึกถึงความสำคัญและเกิดความหวงแหนในมรดกทางวัฒนธรรม

**ผลที่คาดว่าจะได้รับ**

1. นักศึกษาคณะบริหารธุรกิจ มีจิตสำนึกและมีส่วนร่วมในการเผยแพร่และสืบสานศิลปวัฒนธรรมอันดีงามของไทย

2. นักศึกษาได้แลกเปลี่ยนเรียนรู้ด้านสืบสานศิลปวัฒนธรรมทั้งจากหน่วยงานภายในและหน่วยงานภายนอกสถาบัน

3. นักศึกษาสาขาระบบสารสนเทศทางธุรกิจ ชั้นปีที่ 3 ได้สร้างผลงานเป็นเว็บไซต์ที่เกี่ยวกับการจัดโครงการสืบสานวัฒนธรรม

4. เพื่อเสริมสร้างความสัมพันธ์ให้คณะกรรมการสโมสรนักศึกษาได้รู้จักการทำงานร่วมกัน

**ระยะเวลาในการดำเนินโครงการ**

วันที่เริ่มโครงการ 16 – 18 มกราคม 2560 ณ คณะบริหารธุรกิจ มหาวิทยาลัยเทคโนโลยี ราชมงคลศรีวิชัย

**งบประมาณ** 127,000 บาท

**ขั้นตอนการดำเนินงาน (ใหม่) ที่เป็นแนวปฏิบัติที่ดี**

โครงการสืบสานศิลปวัฒนธรรม ดำเนินการโครงการโดยฝ่ายพัฒนานักศึกษาและสโมสรนักศึกษาคณะบริหารธุรกิจ ตั้งแต่ปี 2551 – ปัจจุบัน ทั้งนี้เพื่อการดำเนินงานโครงการดังกล่าวให้สำเร็จสมบูรณ์นั้น ได้ใช้หลักการดำเนินกิจกรรมเพื่อให้สอดคล้องกับการประกันคุณภาพ ได้นำระบบ PDCA : (Plan –Do-Check-Action) มาใช้และที่สำคัญคือ ได้นำปัญหา ข้อบกพร่อง และความผิดพลาด จากการดำเนินงานในปีที่แล้วมาพัฒนาโครงการในปีนี้ ให้มีความสมบูรณ์มากกว่าเดิม ดังนี้

**ขั้นตอนการวางแผน Plan** โดยการประชุมวางแผนการดำเนินงานโครงการสืบสานศิลปวัฒนธรรม มีรายละเอียด ดังนี้

1. ประชุมและวางแผนการดำเนินงานโครงการ เช่น งบประมาณ กำหนดระยะเวลาการจัดงาน แนวทางการดำเนินกิจกรรม แบ่งหน้าที่ผู้รับผิดชอบงาน และกำหนดการจัดรูปแบบกิจกรรม

2. สำรวจความสนใจด้านอนุรักษ์ศิลปวัฒนธรรมของนักศึกษาและประชาชนทั่วไป

3. เขียนโครงการเพื่อของบประมาณสนับสนุนในการดำเนินโครงการและรอผลอนุมัติ

4. ได้รับงบประมาณสนับสนุนในการดำเนินโครงการ

**ขั้นตอนการปฏิบัติงาน Do** แบ่งออกเป็น 2 ขั้นตอน คือ ขั้นเตรียมการ และขั้นปฏิบัติ

เมื่อวางแผนการดำเนินงานเรียบร้อยแล้ว คณะกรรมการดำเนินงานก็แบ่งการทำงานและแบ่งหน้าที่รับผิดชอบดังนี้

ฝ่ายดำเนินงาน ประกอบด้วย เจ้าหน้าที่ฝ่ายพัฒนานักศึกษา และสโมสรนักศึกษาคณะบริหารธุรกิจ มีหน้าที่ดังนี้

1. ดำเนินโครงการโดยเริ่มจากการประชาสัมพันธ์โครงการให้นักศึกษาและประชาชนทั่วไปทราบรายละเอียด เป็นลำดับแรก ซึ่งจากเดิม ที่ใช้วิธีการประชาสัมพันธ์ด้วยโปสเตอร์ หนังสือเชิญเข้าร่วมโครงการ พบว่ายังไม่ได้รับการตอบรับเท่าที่ควร ฝ่ายพัฒนานักศึกษา และสโมสรนักศึกษาจึงร่วมมือกัน ทำหนังสือขออนุญาตออกบูธ และไปประชาสัมพันธ์ตามสถาบันการศึกษาต่าง ๆ ทำให้นักศึกษาได้ทราบข้อมูลและให้ความสนใจสมัครเข้าร่วมกิจกรรมเป็นจำนวนมาก

2. รับสมัครนักศึกษาที่สนใจเข้าร่วมกิจกรรม นอกจากจะออกไปรับสมัครนักศึกษาและประชาชนทั่วไป ตามสถานศึกษาต่าง ๆ แล้ว ก็จะรับสมัครที่สำนักงานคณะบริหารธุรกิจด้วย โดยมอบหมายให้ชมรมนาฏยรังสรรค์ คณะบริหารธุรกิจ ก็ยังเข้ามาช่วยฝึกทักษะเบื้องต้น ในด้านของทักษะการแสดง อีกด้วย

ฝ่ายประสานงาน มีหน้าที่ดังนี้

 1. ประสานงานทุกฝ่ายในเรื่องของการเผยแพร่ ข้อมูลข่าวสาร และการเข้าร่วมแข่งขันเพื่อความเรียบร้อย

 2. จัดเตรียมกำหนดการในการทำงาน และกำกับเวที

3. ฝึกซ้อมขั้นตอนทั้งหมดของกิจกรรม

**ขั้นตอนการตรวจสอบ Check**

การติดตามตรวจสอบผลการดำเนินงานโครงการสืบสานศิลปวัฒนธรรมของคณะบริหารธุรกิจ ในด้านต่าง ๆ ดังนี้

 ด้านการวางแผนการดำเนินงาน เป็นไปตามที่วางแผนไว้คือต้องการปลูกจิตสำนึกให้นักศึกษาตระหนักถึงคุณค่าของศิลปวัฒนธรรมไทยและเป็นการเผยแพร่ให้สาธารณชนได้ยอมรับ

 ด้านปฏิบัติ สิ่งสนับสนุนด้าน วัสดุอุปกรณ์ เสื้อผ้า สถานที่ เกิดปัญหาน้อยมาก เนื่องจากได้รับความอนุเคราะห์จากชมรมศิษย์เก่าคณะบริหารธุรกิจ เข้ามาสนับสนุน

 หลังจากตรวจสอบทุกขั้นตอนการดำเนินงานของโครงการ พบว่า บุคลากรในคณะบริหารธุรกิจ รวมถึงสโมสรนักศึกษาคณะบริหารธุรกิจ มีความภาคภูมิใจในผลการดำเนินงานครั้งนี้ ร้อยละ 100 และประชาชนทั่วไปมีความพึงพอใจร้อยละ 96

**ขั้นตอนปรับปรุงการดำเนินการให้เหมาะสม Action**

หลังจากที่ตรวจสอบและพบข้อผิดพลาดในขั้นตอนของการตรวจสอบแล้ว คณะกรรมการดำเนินงานก็ได้ประชุมเพื่อปรึกษาหารือ และรวบความคิดเห็นและหาแนวทางปรับปรุงการดำเนินงานเพื่อให้เกิดแนวทางที่เหมาะสมในการดำเนินงาน ต่อไป ดังนี้

**ด้านปฏิบัติ** สิ่งสนับสนุนโครงการต่างๆ นั้นพบว่า ในส่วนของงบประมาณในการดำเนินงานไม่เพียงพอ ในส่วนของค่าใช้จ่ายด้าน อาหาร น้ำดื่ม ระหว่างฝึกซ้อมการแสดง และอาหารรับรองผู้เข้าร่วมแสดงในตอนกลางคืน

- กิจกรรมการประกวดสาวงามคณะบริหารธุรกิจใส่ใจศิลปวัฒนธรรม ได้รับการตอบรับเป็นจำนวนมากทำให้ต้องแบ่งเป็นสองรอบ และคัดให้เหลือ 30 คนสุดท้าย ขึ้นบนเวที ทำให้กิจกรรมยืดเยื้อ และเวทีก็เล็กเกินไปทำให้ผู้เข้าประกวดยืนเบียดกัน ดังนั้นในปีต่อไป ควรลดจำนวนผู้ผ่านเข้ารอบสุดท้าย ให้เหลือเพียง 20 คน

- กิจกรรมโต้วาทีภาษาใต้ มีนักศึกษาได้รับความสนใจ จำนวนมาก ทำให้ที่นั่งไม่เพียงพอกับความต้องการของผู้เข้ามาชม โดยครั้งต่อไปจะต้องจัดเตรียมเก้าอี้สำรองไว้สำหรับในกรณีที่มีผู้คนเข้าร่วมโครงการเป็นจำนวนมาก

- กิจกรรมประกวดร้องเพลงลูกทุ่ง จากสรุปปัญหาในกิจกรรมการประกวดร้องเพลงไทยลูกทุ่ง พบว่า ได้รับความสนใจจากประชาชนทั่วไปเป็นจำนวนมาก ซึ่งสำหรับกำหนดการประกวดร้องเพลงไทยลูกทุ่งนั้น ได้จัดประกวดในวันเดียวกัน ครั้งเดียว ทำให้ใช้ระยะเวลานานมาก โดยทำให้กิจกรรมอื่น ๆ ที่กำหนดไว้ต้องเลื่อนเวลาออกไป และทำให้กิจกรรมในคืนที่มีการประกวดร้องเพลงไทยลูกทุ่งเลิกดึกมาก ดังนั้น จึงมีการแก้ไขปัญหาคือ ควรจะจัดกิจกรรมเป็นสองรอบ คือรอบคัดเลือก และรอบชิงชนะเลิศ

**ผลลัพธ์และผลกระทบของกิจกรรม/โครงการ**

 1. นักศึกษา และประชาชนผู้เข้าร่วมโครงการได้รับการปลูกฝัง และการสร้างจิตสำนึกให้มีความรักในศิลปวัฒนธรรม และเป็นส่วนหนึ่งในการได้ร่วมกันสืบสานศิลปวัฒนธรรม

 2. นักศึกษาที่เข้าร่วมโครงการได้รับการพัฒนาให้ทักษะการใช้ชีวิต เรียนรู้การทำงานร่วมกัน มีการปรับตัวเข้ากับสถานการณ์ได้ดี รู้จักการแก้ปัญหาเฉพาะหน้า รู้จักบทบาทหน้าที่ผู้นำและผู้ตามที่ดี

 3. คณะบริหารธุรกิจได้มีแกนนำนักศึกษาและได้สร้างเครือข่ายทางวัฒนธรรมกับสถานศึกษาอื่น ๆ มากขึ้น

 4. เป็นการประชาสัมพันธ์และสร้างภาพลักษณ์ที่ดีให้กับคณะบริหารธุรกิจ

**ปัจจัยที่ทำให้ประสบความสำเร็จ**

 ความผูกพันของคณะกรรมการสโมสรนักศึกษา 2 รุ่น เนื่องจาก โครงการสืบสานศิลปวัฒนธรรมนี้ เป็นช่วงคาบเกี่ยวระหว่างสโมสรนักศึกษารุ่น 2560 และ 2561 จึงเป็นโครงการแรกที่สโมสรทั้งสองรุ่นได้ช่วยกันทำงาน เป็นเสมือนการสอนงานให้กับสโมสรรุ่นใหม่ที่กำลังจะมารับตำแหน่ง ซึ่งทำให้ได้เรียนรู้ขั้นตอนและกระบวนการทำงานอย่างเป็นระบบ และทำให้เกิดความร่วมมือรักใคร่กลมเกลียวในการทำงานร่วมกัน เปรียบเสมือนพี่สอนน้อง ทำให้สโมสรในแต่ละรุ่น มีความสัมพันธ์ที่ดีต่อกัน และสามารถช่วยเหลือกันได้ ถึงแม้จะพ้นจากตำแหน่งไปแล้ว

**การบริหารจัดการโครงการอย่างเป็นระบบ**

 เนื่องจากการดำเนินโครงการสืบสานศิลปวัฒนธรรม ได้ดำเนินการเป็นปีที่ 9 แล้ว ทำให้การดำเนินการต่างๆ สามารถดำเนินการไปได้อย่างมีระบบ แบบแผน โดยนักศึกษาได้นำ PDCA ของการดำเนินงานปีก่อนหน้า มาพัฒนาและประชุมปรับปรุงหาแนวทางแก้ไขก่อนจะจัดโครงการในปีต่อไป ทำให้การทำงานได้มีการวางแผน และแบ่งงานให้กับสมาชิกได้อย่างเป็นระบบ และป้องกันปัญหาและข้อผิดพลาดที่จะเกิดขึ้นได้มาก ทำให้งานที่จัดขึ้นบรรลุผลสำเร็จและมีคุณภาพ โดยที่คณะกรรมการดำเนินงานมีอุปสรรคในการดำเนินงานลดลงทุกๆ ปี

**การสนับสนุนจากศิษย์เก่าและอาจารย์**

 การจัดโครงการสืบสานศิลปวัฒนธรรมในทุกๆ ปี จะมีประชาชนเข้าร่วมเป็นจำนวนมาก โดยชมรมศิษย์เก่าคณะบริหารธุรกิจ ก็เป็นอีกหน่วยงานหนึ่งซึ่งมีบทบาทในการช่วยเหลือและการประสานงานในด้านต่างๆ เช่น การขอรถสุขาเคลื่อนที่จากเทศบาลมาไว้คอยบริการผู้เข้าร่วมโครงการ การประชาสัมพันธ์กิจกรรมผ่านทางเว็บไซต์ชมรม และการสนับสนุนงบประมาณบางส่วนในการช่วยเหลือกิจกรรมของสโมสรนักศึกษา รวมถึงการติดต่อประสานงานหากรรมการและผู้ทรงคุณวุฒิที่มีความรู้ด้านศิลปวัฒนธรรมท้องถิ่นภาคใต้ ที่เป็นศิษย์เก่าคณะบริหารธุรกิจ

**แนวทางที่จะพัฒนาต่อไปในอนาคต**

โครงการสืบสานศิลปวัฒนธรรม เป็นโครงการที่จัดขึ้นมาต่อเนื่องเป็นระยะเวลา 10 ปี และได้รับความชื่นชม และการยอมรับจากประชาชนทั่วไปมากขึ้นทุกปี ซึ่งโครงการนี้เป็นโครงการที่ควรค่าแก่การต่อยอดเพื่อให้นักศึกษารุ่นหลังๆ ได้รู้คุณค่าของการอนุรักษ์และเผยแพร่ศิลปวัฒนธรรมไทย อีกทั้งได้เรียนรู้การทำงานเป็นทีม ซึ่งในปีนี้และปีต่อไปในอนาคต สโมสรนักศึกษา คณะบริหารธุรกิจ จะดำเนินโครงสืบสานศิลปวัฒนธรรม โดยจะพัฒนา ให้อยู่ในรูปแบบของวัฒนธรรม 4.0 คือ การแปลงคุณค่าเป็นมูลค่า หมายถึง เราจะพัฒนาและส่งเสริมศิลปวัฒนธรรมไปสู่ระดับสากล โดยการนำภูมิปัญญา ความรู้และคุณค่าทางด้านวัฒนธรรมต่างๆ อันได้แก่ **ข้าว ผ้า ยา เรือน และสุนทรียะ** ซึ่งเป็นนโยบายสืบสานศิลปวัฒนธรรมของมหาวิทยาลัยเทคโนโลยีราชมงคลศรีวิชัย มาทำให้เกิดเป็นมูลค่า เช่น ในปีต่อไป สโมสรจะแยกวัฒนธรรมออกเป็นด้านต่างๆ ให้ชัดเจน คือ **ข้าว**  หมายรวมถึงวัฒนธรรมทางด้านอาหารการกินของภาคใต้ **ผ้า** หมายรวมถึง วัฒนธรรมการแต่งกาย และผ้าทอที่เป็นเอกลักษณ์ **ยา** หมายถึง ยารักษาโรคจำพวกสมุนไพรและความเชื่อต่างๆที่มาจากภูมิปัญญาชาวบ้าน ภูมิปัญญาท้องถิ่น **เรือน**  หมายถึง ลักษณะที่อยู่อาศัยของภาคใต้ที่ผสมผสานกันระหว่างไทยพุทธและมุสลิม ซึ่งจะมีลักษณะบ้านเรือน ที่โดดเด่นและมีประวัติความเป็นมายาวนาน **สุนทรียะ** คือ ความงดงามของศิลปะวัฒนธรรมของภาคใต้ เช่น มโนราห์ หนังตะลุง ลิเก รองเง็ง เป็นต้น ซึ่งสิ่งเหล่านี้ สโมสรจะนำนวัตกรรมและเทคโนโลยีต่างๆ official line webpage facebook เข้ามาช่วยในการอนุรักษ์ และเผยแพร่วัฒนธรรมของภาคใต้ ให้มากขึ้น โดยจะร่วมมือกับหน่วยงานภาครัฐ ภาคเอกชน และภาคประชาชน โดยการเชื่อมโยงความร่วมมือทั้งภายในและภายนอกประเทศ เช่น ประเทศเพื่อนบ้านในกลุ่ม ASEAN ซึ่งปัจจุบัน สโมสรนักศึกษาก็มีกลุ่มเพื่อนนักศึกษาที่มาแลกเปลี่ยนศิลปวัฒนธรรมจากประเทศอินโดนีเซีย มาเลเซีย ที่มาเรียนรู้และช่วยเผยแพร่ศิลปวัฒนธรรมอยู่แล้วส่วนหนึ่ง ซึ่งในอนาคต ก็จะสามารถขยายเครือข่ายด้านวัฒนธรรมได้มากขึ้น